Ecuador-aardbewing: Dodetal styg skerpFoto: AP Photo/Dolores Ochoa Die dodetal ná Saterdag se verwoestende aardbewing in Ecuador in Suid-Amerika het skerp gestyg. Rafael Correa, Ecuador se president, het gesê die dodetal het tot 233 gestyg in die aardbewing met ŉ magnitude van 7,8. Correa is op pad terug na Ecuador nadat hy op ŉ sakebesoek in Rome was. Die aardbewing het sowat 160 km van die hoofstad Quito voorgekom op ŉ diepte van sowat 16 km. Volgens Ecuador se seismologiese instituut was daar al meer as 135 naskokke, waarvan die grootste as 5,6 gemeet is en honderde kilometers van die episentrum af gevoel is. Geboue in talle dorpies aan die kus het ineengestort met skade wat in talle groot stede voorgekom het. Talle dorpe sit sonder elektrisiteit en noodtoestande is in ses van Ecuador se 24 provinsies afgekondig. Grondstorting het daartoe gelei dat talle paaie gesluit is en tot gevolg het dat nooddienswerkers sukkel om in sekere dorpies uit te kom. Die aardbewing was die grootste sedert 1979 en volg kort ná die twee verwoestende aardbewings in Japan. Minstens 41 mense is dood en nagenoeg 1 500 beseer in die aardbewings.